b'\n_START_ARTICLE_\nAljohov\xc5\xa1t\xc5\xa1ina\n_START_SECTION_\nMaantiede ja asutus\n_START_PARAGRAPH_\nAljohov\xc5\xa1t\xc5\xa1inan kunnan pinta-ala on 2\xc2\xa0422 neli\xc3\xb6kilometri\xc3\xa4. Se rajoittuu pohjoisessa Lotinapellon piirin Janegan ja l\xc3\xa4nness\xc3\xa4 Lotinapellon ja Domo\xc5\xbeirovon kuntiin sek\xc3\xa4 etel\xc3\xa4ss\xc3\xa4 Tihvin\xc3\xa4n ja id\xc3\xa4ss\xc3\xa4 Podporo\xc5\xbejen piireihin. Pinta-alasta 91,9\xc2\xa0% on mets\xc3\xa4\xc3\xa4, 4,8\xc2\xa0% maatalousmaata ja 1,8\xc2\xa0% vesist\xc3\xb6j\xc3\xa4._NEWLINE_Seudulla virtaavat Ojattijoki, sen sivujoki \xc5\xa0ap\xc5\xa1a sek\xc3\xa4 Paksujokeen laskeva Kap\xc5\xa1a. Suurimmat j\xc3\xa4rvet ovat Savozero, Malginskoje, Bol\xc5\xa1oje Konets-Sarskoje, Lja\xc5\xa1ozero, Ljugovskoje ja Zaozerskoje. Hy\xc3\xb6tykaivannaisiin kuuluvat hiekka, sora, savi, turve ja sapropeeli. Kunnan alueella sijaitsee osa Veps\xc3\xa4n mets\xc3\xa4 -luonnonpuistosta._NEWLINE_Keskuskyl\xc3\xa4n lis\xc3\xa4ksi kuntaan kuuluu 64 kyl\xc3\xa4\xc3\xa4 ja asutusta: Akulova Gora, Bol\xc5\xa1ije Kokovit\xc5\xa1i, Bor-1, Bor-2, Dmitrovka, Gaigovo, Gonginit\xc5\xa1i, Hmelezero (veps\xc3\xa4ksi Huma\xc5\x95v), Igokinit\xc5\xa1i, Imot\xc5\xa1enitsy, Jarov\xc5\xa1t\xc5\xa1ina, Jav\xc5\xa1initsy, Jefremkovo, Kal\xc5\xa1enitsy, Kidebra, Kjargino, Kolokolnitsy, Krasnyi Bor, Kurgino, Levkovo, Ljugovit\xc5\xa1i, Lopotovo, Malyje Kokovit\xc5\xa1i, Martynovo, Mehbaza, Mergino, Mjagit\xc5\xa1evo, Mustinit\xc5\xa1i, Nadporo\xc5\xbeje (Koskem\xe1\xb9\x95\xc3\xa4), Nikonov\xc5\xa1t\xc5\xa1ina, Novinka, Novoje Selo, Okolok, Olhovo, Pahtovit\xc5\xa1i, Pergat\xc5\xa1ovo, Pet\xc5\xa1urino, Pirozero, Poikimo, Poljanka, Putilovets, Ratigora, Rebovit\xc5\xa1i, Rut\xc5\xa1ei, \xc5\xa0ahtinitsy, \xc5\xa0arhinit\xc5\xa1i, Seredka, \xc5\xa0irinit\xc5\xa1i, Spirovo, Sredni Dvor, Subbot\xc5\xa1enitsy, Ternevit\xc5\xa1i (T\xe2\x80\x99erl), Timo\xc5\xa1ino, T\xc5\xa1agonitsy, T\xc5\xa1idovo, T\xc5\xa1unitsy, Ust-Sara, Valdanitsy, Valgoma, Vethoje Selo, Vjazikinit\xc5\xa1i, Vonozero (Ena\xc5\x95v), Zaozerje ja Zemskoje. Niiden yhteyteen kuuluu kaksikymment\xc3\xa4viisi 1970- ja 1980-luvuilla lakkautettua kyl\xc3\xa4\xc3\xa4. Aljohov\xc5\xa1t\xc5\xa1inan j\xc3\xa4lkeen suurimmat keskukset ovat l\xc3\xa4hes 500 asukkaan Jarov\xc5\xa1t\xc5\xa1ina, yli 300 asukkaan \xc5\xa0arhinit\xc5\xa1i ja l\xc3\xa4hes 300 asukkaan Igokinit\xc5\xa1i ja Tervenit\xc5\xa1i. Kymmeness\xc3\xa4 kyl\xc3\xa4ss\xc3\xa4 ei ole lainkaan vakituista asutusta. Kes\xc3\xa4asukkaiden m\xc3\xa4\xc3\xa4r\xc3\xa4ksi arvioidaan noin 3\xc2\xa0500 henke\xc3\xa4._NEWLINE_Kunnan it\xc3\xa4osassa on s\xc3\xa4ilynyt alkuper\xc3\xa4ist\xc3\xa4 veps\xc3\xa4l\xc3\xa4isasutusta. Vuoden 2010 v\xc3\xa4est\xc3\xb6nlaskennan mukaan veps\xc3\xa4l\xc3\xa4isi\xc3\xa4 on vain reilut kymmenen henke\xc3\xa4.\n_START_SECTION_\nHistoria\n_START_PARAGRAPH_\nAljohov\xc5\xa1t\xc5\xa1inan l\xc3\xa4helt\xc3\xa4 on l\xc3\xb6ydetty 1000-luvun vaihteen kurgaanihautoja. Vuosina 1927\xe2\x80\x931958 kyl\xc3\xa4 oli Ojatin piirin hallinnollinen keskus.\n_START_SECTION_\nLiikenne, talous ja palvelut\n_START_PARAGRAPH_\nT\xc3\xa4rkein liikennev\xc3\xa4yl\xc3\xa4 on Lotinapellon ja Tihvin\xc3\xa4n v\xc3\xa4linen maantie, joka on asfaltoitu Lotinapellosta Jav\xc5\xa1initsyyn saakka. Pietarin ja Murmanskin v\xc3\xa4liselt\xc3\xa4 M18-valtatielt\xc3\xa4 haarautuu Ojatin aseman luona asfaltoitu maantie Aljohov\xc5\xa1t\xc5\xa1inaan. Aljohov\xc5\xa1t\xc5\xa1inasta ja er\xc3\xa4ist\xc3\xa4 muista kylist\xc3\xa4 on linja-autoyhteydet Lotinapeltoon. Keskuskyl\xc3\xa4n pohjoispuolella on huoltoasema._NEWLINE_Paikallisista elinkeinoista t\xc3\xa4rkeimpi\xc3\xa4 ovat maa- ja mets\xc3\xa4talous (42\xc2\xa0% vuonna 2012), kauppa (18\xc2\xa0%) ja jalostus (18\xc2\xa0%). Kunnassa toimii puunhankinta- ja puunjalostusyrityksi\xc3\xa4 sek\xc3\xa4 kolme maatalousyrityst\xc3\xa4. Aljohov\xc5\xa1t\xc5\xa1inassa on keramiikkatehdas ja Savozerossa kalanviljelylaitos. Osa asukkaista ty\xc3\xb6skentelee naapurikunnissa tai Pietarissa._NEWLINE_Aljohov\xc5\xa1t\xc5\xa1inassa toimii lastentarha, keskikoulu, lasten musiikkikoulu, kulttuuritalo, kirjasto, k\xc3\xa4sity\xc3\xb6keskus, poliklinikka, paikallissairaala, kahvila ja joukko kauppoja. Er\xc3\xa4it\xc3\xa4 palveluja on my\xc3\xb6s Jarov\xc5\xa1t\xc5\xa1inassa, Imot\xc5\xa1enitsyssa, \xc5\xa0arhinit\xc5\xa1issa, Tervenit\xc5\xa1iss\xc3\xa4 ja muissa kyliss\xc3\xa4. Tervenit\xc5\xa1iss\xc3\xa4 on vuonna 1997 perustettu naisluostari.\n_START_SECTION_\nN\xc3\xa4ht\xc3\xa4vyydet ja matkailu\n_START_PARAGRAPH_\nKunnan matkailupotentiaali perustuu sen vesist\xc3\xb6ihin, luontoon ja kulttuurihistoriallisiin kohteisiin. Huomattavin n\xc3\xa4ht\xc3\xa4vyys on Aljohov\xc5\xa1t\xc5\xa1inan vuonna 1730 rakennettu puinen arkkienkeli Mikaelin kirkko, joka on valtakunnallinen suojelukohde. Muita rakennusmuistomerkkej\xc3\xa4 ovat 1900-luvun alussa pystytetty Tervenit\xc5\xa1in kirkko sek\xc3\xa4 entinen Imot\xc5\xa1enitsyn kartano, jossa on asunut taiteilija Vasili Polenov. Tervenit\xc5\xa1iss\xc3\xa4 on s\xc3\xa4ilynyt kauppias \xc5\xa0vangeimin kartano puistoalueineen ja Ljugovit\xc5\xa1issa Neitsyt Marian kolmik\xc3\xa4tiselle ikonille omistettu tsasouna._NEWLINE_Aljohov\xc5\xa1t\xc5\xa1ina on kuuluisa savesta valmistetuista leluistaan, joilla my\xc3\xb6s paikallinen kirkko on koristeltu. Kyl\xc3\xa4n k\xc3\xa4sity\xc3\xb6keskuksen yhteydess\xc3\xa4 on kotiseutumuseo ja Tervenit\xc5\xa1iss\xc3\xa4 veps\xc3\xa4l\xc3\xa4isen kulttuurin museo. Vonozerossa j\xc3\xa4rjestet\xc3\xa4\xc3\xa4n vuosittain veps\xc3\xa4l\xc3\xa4inen kulttuurijuhla._NEWLINE_Ljugovit\xc5\xa1issa toimii Zolotaja gorka -niminen lomakyl\xc3\xa4 kahviloineen. Savozero-j\xc3\xa4rvell\xc3\xa4 on retkeilymaja ja Palginossa ja Pirozerossa kalastus- ja mets\xc3\xa4stysmajat. Ajohov\xc5\xa1t\xc5\xa1inaan suunnitellaan laskettelukeskusta, Tervenit\xc5\xa1iin hotellia ja Vonozeroon kansatieteellist\xc3\xa4 puistoaluetta.'